Podul Francis Scott Key din Baltimore, din statul american Maryland, s-a prăbușit după ce o navă cargo a intrat în plin în el, marţi dimineață, scrie WTOP News. După coliziune, vasul ar fi luat foc, înainte de a se scufunda. Autorităţile se tem că mai multe persoane au ajuns în apele râului, potrivit primelor informaţii.
Podul a fost închis circulaţiei în urma unui "incident", a anunţat Autoritatea de transport din Maryland pe contul său de X, a relatat postul american ABC. Accidentul a fost confirmat de Matthew West, subofiţer al Pazei de Coastă din Baltimore, pentru New York Times. El nu a precizat tipul de navă şi nici momentul în care aceasta a lovit podul. Amploarea pagubelor nu a fost imediat clară.
Poliția din Baltimore a transmis că a fost informată despre "prăbușirea parțială a podului" și despre posibile victime care au ajuns în apă, citează Associated Press. Pe reţelele de socializare circulă înregistrări video cu momentul în care podul se prăbușește după ce a fost lovit de navă.
Potrivit primelor informaţii, vasul a lovit unul dintre pilonii podului Francis Scott Key, care are o înălţime de peste 350 de metri, provocând prăbuşirea acestuia.
Nava a luat foc în momentul coliziunii
Kevin Cartwright, directorul de comunicare al Departamentului de Pompieri din oraşul Baltimore, a confirmat pentru BBC că podul a fost lovit de "un vas mare", ceea ce a dus la prăbuşirea acestuia în râul Patapsco. El a mai spus că "până la şapte persoane şi mai multe vehicule" au căzut în râu.
În prezent, există o operaţiune de salvare în curs de desfăşurare la care contribuie mai multe agenţii, inclusiv Paza de Coastă. Potrivit The Guardian, nava a luat foc în momentul coliziunii, apoi s-a scufundat.
Cargobotul se numea Dali şi naviga sub pavilion Singapore. Dali plecase din Baltimore la ora 1.00 dimineaţa şi se îndrepta spre capitala Sri Lanka, Colombo, potrivit platformei de date maritime MarineTraffic.
Şapte persoane căutate în apă
Echipele de intervenţie de urgenţă caută cel puţin şapte persoane despre care se crede că se află în apă, a declarat Kevin Cartwright, directorul de comunicare al Departamentului de pompieri din Baltimore, pentru Associated Press, în jurul orei locale 3 dimineaţa (9:00, ora României).
El a precizat că agenţiile de salvare au primit apeluri la 911 în jurul orei 1:30 a.m., raportând că o navă care se deplasa spre ieşirea din Baltimore a lovit un pilon al podului, provocând prăbuşirea acestuia. Mai multe vehicule se aflau pe pod în acel moment, inclusiv unul de mărimea unui tractor cu remorcă.
"În acest moment ne concentrăm asupra încercării de a salva şi recupera aceste persoane", a declarat Cartwright. El a spus că este prea devreme pentru a şti câte persoane au fost afectate, dar a numit prăbuşirea un "eveniment în curs de desfăşurare cu victime în masă".
Cartwright a mai spus că se pare că există "unele încărcături care atârnă de pod", creând condiţii nesigure şi instabile, şi că, în consecinţă, echipele de intervenţie de urgenţă operează cu prudenţă. "Aceasta este o urgenţă gravă", a declarat oficialul.